**Általános Adatvédelmi És Adatkezelési Szabályzat**

*PREAMBULUM*

Az Országos Erdészeti Egyesület (1021 Budapest Budakeszi út 91.) elismeri, hogy mindenkinek joga van a rá vonatkozó személyes adatok védelméhez. Az Országos Erdészeti Egyesület tiszteletben tartja a természetes személyek alapvető jogait és szabadságait, így e személyek személyes adataik kezelésével összefüggő védelméhez kapcsolódó elveket és szabályokat kiemelt fokú védelemben részesíti. A gyors technológiai fejlődés és a globalizáció új kihívások elé állította a személyes adatok védelmét, amely kihívásokra válaszul az Országos Erdészeti Egyesület az alábbiak szerint határozza meg adatvédelmi szabályait:

Jelen Általános Adatvédelmi és Adatkezelési Szabályzat (a továbbiakban: Szabályzat) az Országos Erdészeti Egyesület által kezelt személyes adatokra vonatkozó adatkezelési gyakorlatát szabályozza.

**Bevezető**

A jelen Szabályzatban foglalt rendelkezések összhangban állnak elsősorban az Európai Parlament és a Tanács (EU) 2016/679 rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) (a továbbiakban úgyis mint: GDPR), az információs önrendelkezési jogról és az információszabadságról szóló 2011. évi CXII. törvény (a továbbiakban: Info tv.), valamint a Polgári Törvénykönyvről szóló 2013. évi V. törvény (a továbbiakban: Ptk.) rendelkezéseivel. Az Országos Erdészeti Egyesület minden tőle elvárható lépést megtesz annak érdekében, hogy a jogszabályi változásokat a jelen Szabályzat megfelelően kövesse, azokat a jelen Szabályzatba időszerűen átültessék.

Jelen Szabályzat hatálya kiterjed az Országos Erdészeti Egyesület által kezelt valamennyi személyes adatra vonatkozó bármely adatkezelésre. Az Országos Erdészeti Egyesület egyes adatkezelések vonatkozásában és azok tárgyában külön szabályzatokat, iránymutatásokat, utasításokat fogadhat el (a továbbiakban együtt: Adatkezelési Részletszabályok).

Amennyiben adott személyes adatra avagy adott személyes adatra vonatkozó adatkezelésre az Országos Erdészeti Egyesület a jelen Szabályzatban foglaltaktól eltérő szabályokat állapít meg az Adatkezelési Részletszabályokban, úgy azok rendelkezéseit minden esetben a jelen Szabályzattal összhangban kell értelmezni.

Az Országos Erdészeti Egyesület minden tőle elvárható lépést megtesz annak érdekében, hogy az általa kezelt személyes adatokra vonatkozó valamennyi adatkezelés jelen Szabályzatban foglalt rendelkezésekkel összhangban, illetőleg annak megfelelően valósuljon meg. Az Országos Erdészeti Egyesület minden eszközt megragad annak érdekében, hogy a munkavállalói a jelen Szabályzatban rögzített rendelkezéseket maradéktalanul betartsák.

**Fogalmak**

1. „**személyes adat**”: azonosított vagy azonosítható természetes személyre („érintett”) vonatkozó bármely információ; azonosítható az a természetes személy, aki közvetlen vagy közvetett módon, különösen valamely azonosító, például név, szám, helymeghatározó adat, online azonosító vagy a természetes személy testi, fiziológiai, genetikai, szellemi, gazdasági, kulturális vagy szociális azonosságára vonatkozó egy vagy több tényező alapján azonosítható;

2. „**adatkezelés**”: a személyes adatokon vagy adatállományokon automatizált vagy nem automatizált módon végzett bármely művelet vagy műveletek összessége, így a gyűjtés, rögzítés, rendszerezés, tagolás, tárolás, átalakítás vagy megváltoztatás, lekérdezés, betekintés, felhasználás, közlés továbbítás, terjesztés vagy egyéb módon történő hozzáférhetővé tétel útján, összehangolás vagy összekapcsolás, korlátozás, törlés, illetve megsemmisítés;

3. „**az adatkezelés korlátozása**”: a tárolt személyes adatok megjelölése jövőbeli kezelésük korlátozása céljából;

4. „**profilalkotás**”: személyes adatok automatizált kezelésének bármely olyan formája, amelynek során a személyes adatokat valamely természetes személyhez fűződő bizonyos személyes jellemzők értékelésére, különösen a munkahelyi teljesítményhez, gazdasági helyzethez, egészségi állapothoz, személyes preferenciákhoz, érdeklődéshez, megbízhatósághoz, viselkedéshez, tartózkodási helyhez vagy mozgáshoz kapcsolódó jellemzők elemzésére vagy előrejelzésére használják;

5. „**álnevesítés**”: a személyes adatok olyan módon történő kezelése, amelynek következtében további információk felhasználása nélkül többé már nem állapítható meg, hogy a személyes adat mely konkrét természetes személyre vonatkozik, feltéve hogy az ilyen további információt külön tárolják, és technikai és szervezési intézkedések megtételével biztosított, hogy azonosított vagy azonosítható természetes személyekhez ezt a személyes adatot nem lehet kapcsolni;

6. „**nyilvántartási rendszer**”: a személyes adatok bármely módon – centralizált, decentralizált vagy funkcionális vagy földrajzi szempontok szerint – tagolt állománya, amely meghatározott ismérvek alapján hozzáférhető;

7. „**adatkezelő**”: az a természetes vagy jogi személy, közhatalmi szerv, ügynökség vagy bármely egyéb szerv, amely a személyes adatok kezelésének céljait és eszközeit önállóan vagy másokkal együtt meghatározza; ha az adatkezelés céljait és eszközeit az uniós vagy a tagállami jog határozza meg, az adatkezelőt vagy az adatkezelő kijelölésére vonatkozó különös szempontokat az uniós vagy a tagállami jog is meghatározhatja;

8. „**adatfeldolgozó**”: az a természetes vagy jogi személy, közhatalmi szerv, ügynökség vagy bármely egyéb szerv, amely az adatkezelő nevében személyes adatokat kezel;

9. „**címzett**”: az a természetes vagy jogi személy, közhatalmi szerv, ügynökség vagy bármely egyéb szerv, akivel vagy amellyel a személyes adatot közlik, függetlenül attól, hogy harmadik fél-e. Azon közhatalmi szervek, amelyek egy egyedi vizsgálat keretében az uniós vagy a tagállami joggal összhangban férhetnek hozzá személyes adatokhoz, nem minősülnek címzettnek; az említett adatok e közhatalmi szervek általi kezelése meg kell, hogy feleljen az adatkezelés céljainak megfelelően az alkalmazandó adatvédelmi szabályoknak;

10. „**harmadik fél**”: az a természetes vagy jogi személy, közhatalmi szerv, ügynökség vagy bármely egyéb szerv, amely nem azonos az érintettel, az adatkezelővel, az adatfeldolgozóval vagy azokkal a személyekkel, akik az adatkezelő vagy adatfeldolgozó közvetlen irányítása alatt a személyes adatok kezelésére felhatalmazást kaptak;

11. „**az érintett hozzájárulása**”: az érintett akaratának önkéntes, konkrét és megfelelő tájékoztatáson alapuló és egyértelmű kinyilvánítása, amellyel az érintett nyilatkozat vagy a megerősítést félreérthetetlenül kifejező cselekedet útján jelzi, hogy beleegyezését adja az őt érintő személyes adatok kezeléséhez;

12. „**adatvédelmi incidens**”: a biztonság olyan sérülése, amely a továbbított, tárolt vagy más módon kezelt személyes adatok véletlen vagy jogellenes megsemmisítését, elvesztését, megváltoztatását, jogosulatlan közlését vagy az azokhoz való jogosulatlan hozzáférést eredményezi;

13. „**genetikai adat**”: egy természetes személy örökölt vagy szerzett genetikai jellemzőire vonatkozó minden olyan személyes adat, amely az adott személy fiziológiájára vagy egészségi állapotára vonatkozó egyedi információt hordoz, és amely elsősorban az említett természetes személyből vett biológiai minta elemzéséből ered;

14. „**biometrikus adat**”: egy természetes személy testi, fiziológiai vagy viselkedési jellemzőire vonatkozó minden olyan sajátos technikai eljárásokkal nyert személyes adat, amely lehetővé teszi vagy megerősíti a természetes személy egyedi azonosítását, ilyen például az arckép vagy a daktiloszkópiai adat;

15. „**egészségügyi adat**”: egy természetes személy testi vagy pszichikai egészségi állapotára vonatkozó személyes adat, ideértve a természetes személy számára nyújtott egészségügyi szolgáltatásokra vonatkozó olyan adatot is, amely információt hordoz a természetes személy egészségi állapotáról;

**Adatkezelési alapelvek**

Az Országos Erdészeti Egyesület. adatkezelési gyakorlata során valamennyi személyes adatot érintő adatkezelés csak az alábbi alapelvek betartásával és érvényre juttatásával valósulhat meg

1. **jogszerűség, tisztességes eljárás és átláthatóság elve**: a személyes adatok kezelését jogszerűen és tisztességesen, valamint az érintett számára átlátható módon kell végezni.
2. **célhoz kötöttség elve**: a személyes adatok gyűjtése csak meghatározott, egyértelmű és jogszerű célból történjen, és azokat ne kezeljék ezekkel a célokkal össze nem egyeztethető módon.
3. **adattakarékosság elve**: a személyes adatok az adatkezelés céljai szempontjából megfelelőek és relevánsak kell, hogy legyenek, és a szükségesre kell korlátozódniuk.
4. **pontosság elve**: a személyes adatoknak pontosnak és szükség esetén naprakésznek kell lenniük; minden észszerű intézkedést meg kell tenni annak érdekében, hogy az adatkezelés céljai szempontjából pontatlan személyes adatokat haladéktalanul töröljék vagy helyesbítsék.
5. **korlátozott tárolhatóság elve**: a személyes adatok tárolásának olyan formában kell történnie, amely az érintettek azonosítását csak a személyes adatok kezelése céljainak eléréséhez szükséges ideig teszi lehetővé.
6. **integritás és bizalmas jelleg elve**: a személyes adatok kezelését oly módon kell végezni, hogy megfelelő technikai vagy szervezési intézkedések alkalmazásával biztosítva legyen a személyes adatok megfelelő biztonsága, az adatok jogosulatlan vagy jogellenes kezelésével, véletlen elvesztésével, megsemmisítésével vagy károsodásával szembeni védelmet is ideértve.
7. **elszámoltathatóság elve**: az Országos Erdészeti Egyesület, mint adatkezelő felelős az alapelveknek való megfelelésért, továbbá képesnek kell lennie e megfelelés igazolására.

**Adatkezelés jogszerűsége**

Az Országos Erdészeti Egyesület személyes adatot érintő adatkezelése akkor jogszerű, ha arra az alábbi jogalapok alapján kerül sor:

1. az érintett hozzájárulását adta személyes adatainak egy vagy több konkrét célból történő kezeléséhez;
2. az adatkezelés olyan szerződés teljesítéséhez szükséges, amelyben az érintett az egyik fél, vagy az a szerződés megkötését megelőzően az érintett kérésére történő lépések megtételéhez szükséges;
3. az adatkezelés az adatkezelőre vonatkozó jogi kötelezettség teljesítéséhez szükséges;
4. az adatkezelés az érintett vagy egy másik természetes személy létfontosságú érdekeinek védelme miatt szükséges;
5. az adatkezelés közérdekű vagy az adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges;
6. az adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek

Amennyiben a személyes adatot érintő adatkezelés vonatkozásában a fenti jogalapok egyike sem áll fenn, úgy az adatkezelés nem jogszerű. Jogszerűtlen adatkezelés folytatása minden esetben tilos.

**Adatkezelés hozzájárulás alapján**

Ha az adatkezelés hozzájáruláson alapul, az Országos Erdészeti Egyesületnek, mint adatkezelőnek képesnek kell lennie annak igazolására, hogy az érintett személyes adatainak kezeléséhez hozzájárult. Ha az érintett hozzájárulását olyan írásbeli nyilatkozat keretében adja meg, amely más ügyekre is vonatkozik, a hozzájárulás iránti kérelmet ezektől a más ügyektől egyértelműen megkülönböztethető módon kell előadni, érthető és könnyen hozzáférhető formában, világos és egyszerű nyelvezettel.

Az érintett hozzájárulását tartalmazó ilyen nyilatkozat bármely olyan része, amely sérti a jelen Szabályzat avagy az Adatkezelési Részletszabályok valamely rendelkezését, kötelező erővel nem bír. Az érintett jogosult arra, hogy hozzájárulását bármikor visszavonja. A hozzájárulás visszavonása nem érinti a hozzájáruláson alapuló, a visszavonás előtti adatkezelés jogszerűségét. A hozzájárulás megadása előtt az érintettet erről tájékoztatni kell. A hozzájárulás visszavonását ugyanolyan egyszerű módon kell lehetővé tenni, mint annak megadását.

Annak megállapítása során, hogy a hozzájárulás önkéntes-e, a lehető legnagyobb mértékben figyelembe kell venni azt a tényt, egyebek mellett, hogy a szerződés teljesítésének – beleértve a szolgáltatások nyújtását is – feltételéül szabták-e az olyan személyes adatok kezeléséhez való hozzájárulást, amelyek nem szükségesek a szerződés teljesítéséhez.

**Adatkezelés jogos érdek alapján**

Amennyiben az adatkezelés az Országos Erdészeti Egyesület vagy egy harmadik fél jogos érdekeinek érvényesítéséhez szükséges, úgy a jogos érdekkel szemben álló érintettek valamennyi érdekét, alapvető jogait és szabadságait figyelembe kell venni, és a két érdekcsoportot egymással érdekmérlegelési teszt lefolytatása során ütköztetni kell. Az érdekmérlegelési tesztben rögzíteni kell az adatkezelőt, az érintetteket, a mérlegelés tárgyát, az egymással szemben álló jogos érdekeket, valamint a teszt eredményét. Amennyiben az Országos Erdészeti Egyesület érdeke erősebb, mint a szemben álló érintetti érdek, úgy a személyes adatra vonatkozó adatkezelés jogalapjaként a jogos érdek jogszerűen megjelölhető.

Amennyiben az Országos Erdészeti Egyesület érdekeivel szemben elsőbbséget élveznek az érintettek olyan érdekei vagy alapvető jogai és szabadságai, amelyek személyes adatok védelmét teszik szükségessé (különösen, ha az érintett gyermek), úgy az adatkezelés a jogos érdek jogalapján nem folytatható. Amennyiben a személyes adatot érintő adatkezelés vonatkozásában sem a jogos érdek, sem más jogalap nem áll fenn, úgy az adatkezelés nem jogszerű. Jogszerűtlen adatkezelés folytatása minden esetben tilos

**Az érintettek jogai**

Az Országos Erdészeti Egyesület minden esetben érvényre juttatja az érintettek jogszabályokban biztosított jogait, így különösen az átlátható tájékoztatáshoz való jogot, a hozzáférési jogot, a helyesbítéshez való jogot, a törléshez (”az elfeledtetéshez”) való jogot, az adatkezelés korlátozásához való jogot, az adathordozhatósághoz való jogot, valamint a tiltakozáshoz való jogot és az automatizált adatkezeléshez kapcsolódó egyéb jogokat.

Az Országos Erdészeti Egyesület. külön íven szerkesztett érintetti jogérvényesítési formanyomtatványokat tesz elérhetővé az adatkezelések érintettjei számára, amely formanyomtatványokon az érintettek a fenti, jogszabályban rögzített jogaikat érvényesíthetik.

Az átlátható tájékoztatáshoz való jogot és a hozzáférés jogát az Országos Erdészeti Egyesület minden esetben az adatkezelésre vonatkozó egyértelmű tájékoztatás formájában is biztosítja az érintetteknek. A tájékoztatás megadásakor és formájának megválasztásakor mindig figyelembe kell venni többek között a kezelt adat jellegét, az adatkezelés módját, valamint az érintettekkel való kapcsolattartás formáját is.

**Adatvédelmi nyilvántartás**

Az Országos Erdészeti Egyesület az adatkezelési tevékenységeiről nyilvántartást (a továbbiakban: Nyilvántartás) vezet. Az Nyilvántartás az egyes adatkezelési tevékenységeket foglalja össze, és minden adatkezelés vonatkozásában tartalmazza:

1. az Országos Erdészeti Egyesület, mint adatkezelő nevét és elérhetőségét;
2. (amennyiben van), az adatvédelmi tisztviselő nevét és elérhetőségét;
3. az adatkezelés célját;
4. az adatkezelés jogalapját;
5. az érintettek körét;
6. a kezelt adatok körét;
7. az adattovábbításra vonatkozó információkat, ide értve az adatfeldolgozókat, közös adatkezelőket, címzetteket, harmadik személyeket, harmadik országbeli címzetteket;
8. az adatkezelés tartamát;
9. az operatív rendszerbe való betagozódását (a vonatkozó technikai és szervezeti intézkedések leírását);
10. egyéb információkat.

Az adatkezelési nyilvántartások naprakészen tartása az Országos Erdészeti Egyesület kiemelt célja. Az Országos Erdészeti Egyesület minden tőle elvárható lépést megtesz annak érdekében, hogy az adatokban és a kapcsolódó adatkezelésekben beálló változásokat a jelen Szabályzatnak megfelelően kövesse, és a változásokat a megfelelő nyilvántartásokba időszerűen átvezessék.

Az Országos Erdészeti Egyesület kiemelt figyelmet fordít a gyermekek személyes adataival összefüggő adatkezelésekre, valamint arra, hogy a faji vagy etnikai származásra, politikai véleményre, vallási vagy világnézeti meggyőződésre vagy szakszervezeti tagságra utaló személyes adatokat, valamint a természetes személyek egyedi azonosítását célzó genetikai és biometrikus adatokat, az egészségügyi adatok és a természetes személyek szexuális életére vagy szexuális irányultságára vonatkozó személyes adatokat ne, vagy csak és kizárólag a jogszabályi kivételek körébe tartozóan vagy jogszabályi felhatalmazás alapján kezeljen.

**Az operatív rendszer**

Az Országos Erdészeti Egyesület az elszámoltathatóság elvével összhangban mindent megtesz annak érdekében, hogy mindenkor és folyamatosan fenntartson egy olyan technikai és szervezési intézkedések összességéből álló rendszert, amely az adatvédelem és az adatkezelés biztonsága követelményeinek megfelel és működőképesen operál.

Az Országos Erdészeti Egyesület tehát a tudomány és technológia állása és a megvalósítás költségei, továbbá az adatkezelés jellege, hatóköre, körülményei és céljai, valamint a természetes személyek jogaira és szabadságaira jelentett, változó valószínűségű és súlyosságú kockázat figyelembevételével mind az adatkezelés módjának meghatározásakor, mind pedig az adatkezelés során olyan megfelelő technikai és szervezési intézkedéseket – például álnevesítést – hajt végre, amelyek célja egyrészt az adatvédelmi elvek, például az adattakarékosság hatékony megvalósítása, másrészt a jogszabályokba és a jelen Szabályzatba foglalt követelmények teljesítéséhez és az érintettek jogainak védelméhez szükséges garanciák beépítése az adatkezelés folyamatába.

Az Országos Erdészeti Egyesület megfelelő technikai és szervezési intézkedéseket hajt végre annak biztosítására, hogy alapértelmezés szerint kizárólag olyan személyes adatok kezelésére kerüljön sor, amelyek az adott konkrét adatkezelési cél szempontjából szükségesek. Ez a kötelezettség vonatkozik a gyűjtött személyes adatok mennyiségére, kezelésük mértékére, tárolásuk időtartamára és hozzáférhetőségükre. Ezek az intézkedések különösen azt kell, hogy biztosítsák, hogy a személyes adatok alapértelmezés szerint a természetes személy beavatkozása nélkül ne válhassanak hozzáférhetővé meghatározatlan számú személy számára.

**Adatbiztonság**

Az Országos Erdészeti Egyesület a tudomány és technológia állása és a megvalósítás költségei, továbbá az adatkezelés jellege, hatóköre, körülményei és céljai, valamint a természetes személyek jogaira és szabadságaira jelentett, változó valószínűségű és súlyosságú kockázat figyelembevételével megfelelő technikai és szervezési intézkedéseket hajt végre annak érdekében, hogy a kockázat mértékének megfelelő szintű adatbiztonságot garantálja, ideértve, többek között, adott esetben:

1. a személyes adatok álnevesítését és titkosítását;
2. a személyes adatok kezelésére használt rendszerek és szolgáltatások folyamatos bizalmas jellegének biztosítását, integritását, rendelkezésre állását és ellenálló képességét;
3. fizikai vagy műszaki incidens esetén az arra való képességet, hogy a személyes adatokhoz való hozzáférést és az adatok rendelkezésre állását kellő időben vissza lehet állítani;
4. az adatkezelés biztonságának garantálására hozott technikai és szervezési intézkedések hatékonyságának rendszeres tesztelésére, felmérésére és értékelésére szolgáló eljárást.

A biztonság megfelelő szintjének meghatározásakor kifejezetten figyelembe kell venni az adatkezelésből eredő olyan kockázatokat, amelyek különösen a továbbított, tárolt vagy más módon kezelt személyes adatok véletlen vagy jogellenes megsemmisítéséből, elvesztéséből, megváltoztatásából, jogosulatlan nyilvánosságra hozatalából vagy az azokhoz való jogosulatlan hozzáférésből erednek.

Ennek megfelelően az Országos Erdészeti Egyesület minden esetben törekszik biztosítani az adatok hatékony biztonságát szolgáló technikai, technológiai és fizikai intézkedések foganatosítását, amelyek meggátolják az adatszivárgást, adatvesztést, adatlopást, vagy külső támadások kivitelezését. Ezen intézkedések részleteit az egyes Adatkezelési Részletszabályok pontosíthatják.

**Incidensbejelentés**

Az Országos Erdészeti Egyesület a biztonság olyan sérülését, amely a továbbított, tárolt vagy más módon kezelt személyes adatok véletlen vagy jogellenes megsemmisítését, elvesztését, megváltoztatását, jogosulatlan közlését vagy az azokhoz való jogosulatlan hozzáférést eredményezi (adatvédelmi incidens) bejelenti a Hatóságnak.

Arra tekintettel, hogy az adatvédelmi incidens megfelelő és kellő idejű intézkedés hiányában fizikai, vagyoni vagy nem vagyoni károkat okozhat a természetes személyeknek – többek között a személyes adataik feletti rendelkezés elvesztését vagy a jogaik korlátozását, a hátrányos megkülönböztetést, a személyazonosság-lopást vagy a személyazonossággal való visszaélést, a pénzügyi veszteséget, az álnevesítés engedély nélküli feloldását, a jó hírnév sérelmét, a szakmai titoktartási kötelezettség által védett személyes adatok bizalmas jellegének sérülését, illetve a szóban forgó természetes személyeket sújtó egyéb jelentős gazdasági vagy szociális hátrányt – az Országos Erdészeti Egyesület amint az adatvédelmi incidens a tudomására jut, azt indokolatlan késedelem nélkül, és ha lehetséges, legkésőbb 72 órával azután, hogy az adatvédelmi incidens a tudomására jutott, bejelenteni köteles a Hatóságnál, kivéve, ha az elszámoltathatóság elvével összhangban bizonyítani tudja, hogy az adatvédelmi incidens valószínűsíthetően nem jár kockázattal a természetes személyek jogaira és szabadságaira nézve. Ha a bejelentés 72 órán belül nem tehető meg, abban meg kell jelölni a késedelem okát, az előírt információkat pedig – további indokolatlan késedelem nélkül – részletekben kell közölni.

Az Országos Erdészeti Egyesület külön íven szerkesztett incidens-bejelentési protokollt tart hatályban, amelynek betartása és adatvédelmi incidensek felmerülése esetén annak pontos követése és végrehajtása az Országos Erdészeti Egyesület egyik elsődleges célja. E cél megvalósítása érdekében az Országos Erdészeti Egyesület minden tőle elvárhatót megtesz, és ezt munkavállalóitól és szerződéses partnereitől is elvárja és megköveteli.

Budapest, 2018.

**Országos Erdészeti Egyesület**